Hjernesagen har sendt et brev til samtlige borgmestre. De mener, at opsigelse af samarbejdet om Taleinstituttet og Hjerneskadecenter Nordjylland truer kvaliteten af hjerneskaderehabilitering i hele regionen.

Der sidder muligvis et par borgmestre rundt i de nordjyske kommuner, som har fået lidt røde øre. Hjernesagen har nemlig sendt et brev til samtlige nordjyske borgmestre med en opsang og en opfordring til at bibeholde samarbejdet med Taleinstituttet og Hjerneskadecenter Nordjylland. - Hjernesagen er dybt bekymret for, hvordan de hjerneskadede borgere i jeres kommune i fremtiden skal kunne få opfyldt deres behov for genoptræning og træning på højt specialiseret niveau, hvis Taleinstituttet og Hjerneskadecenter Nordjyllands ekspertise ikke benyttes eller slet ikke eksistere. Det skriver Hjernesagen blandt andet i det brev, de har sendt til borgmestrene. - Hjernesagen vil kraftigt opfordre til, at beslutningen omgøres, således at også jeres borgere sikres en højt specialiseret indsats, hvis deres hjerneskade fordrer det, skriver de. Aalborg Kommune står alene med regningen På et møde fredag morgen i KKR (Kommune Kontakt Rådet) besluttede et flertal af medlemmerne, at der ikke skal indgås en ny finansieringsaftale, når den nuværende udløber den 31. december 2019. Fire medlemmer stemte imod – de ønskede i stedet at fortsætte den nuværende aftale. Aalborg Kommune står nu alene med regningen på at drive Taleinstituttet Aalborg og Hjerneskadecenter Nordjylland, der tilbyder rådgivning til børn og voksne med sprogvanskeligheder og hjerneskader. Borgmester i Aalborg Kommune Thomas Kastrup Larsen ærgrer sig over beslutningen. Hør, hvad han siger til det i videoen herunder.